## Rješenje kojim se utvrđuje da je za društvo Orbis holding d.o.o. Zagreb, 21. listopada 2002. godine, stjecanjem 3.103 redovne dionice s pravom glasa društva Jadrankamen d.d. Pučišća, nastala obveza objavljivanja ponude za preuzimanje društva Jadrankamen d.d. Pučišća

### NN 40/2010 (2.4.2010.), Rješenje kojim se utvrđuje da je za društvo Orbis holding d.o.o. Zagreb, 21. listopada 2002. godine, stjecanjem 3.103 redovne dionice s pravom glasa društva Jadrankamen d.d. Pučišća, nastala obveza objavljivanja ponude za preuzimanje društva Jadrankamen d.d. Pučišća

HRVATSKA AGENCIJA ZA NADZOR FINANCIJSKIH USLUGA

1041

Sukladno odredbama članka 15. točka 3. i članka 8. stavak 1. Zakona o Hrvatskoj agenciji za nadzor financijskih usluga (Narodne novine br. 140/05), te članka 48. stavak 1. i stavak 3. točka 1. Zakona o preuzimanju dioničkih društava (»Narodne novine« br. 109/07 i 36/09), po službenoj dužnosti u predmetu utvrđivanja obveze objavljivanja ponude za preuzimanje društva Jadrankamen d.d. Pučišća, Hrvatska agencija za nadzor financijskih usluga je na sjednici održanoj 18. ožujka 2010. godine donijela

RJEŠENJE

1) Utvrđuje se da je za društvo Orbis holding d.o.o. Zagreb, I. Lučića 2a, dana 21. listopada 2002. godine, stjecanjem 3.103 redovne dionice s pravom glasa društva Jadrankamen d.d. Pučišća, nastala obveza objavljivanja ponude za preuzimanje društva Jadrankamen d.d. Pučišća.

2) Nalaže se društvu Orbis holding d.o.o. Zagreb, I. Lučića 2a, da u roku od 30 (trideset) dana od dana primitka ovog rješenja, u skladu sa Zakonom o preuzimanju dioničkih društava, Hrvatskoj agenciji za nadzor financijskih usluga podnese zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavka 3. Zakona o preuzimanju dioničkih društava.

3) Nalaže se društvu Jadrankamen d.d. Pučišća, da ovo rješenje dostavi dioničarima društva ili omogući dostavu rješenja putem Središnjeg klirinškog depozitarnog društva d.d. Zagreb, Heinzelova 62a, u roku od 15 (petnaest) dana od dana primitka ovog rješenja.

4) Nalaže se društvu ORBIS HOLDING d.o.o. Zagreb, I. Lučića 2a, da u roku od 5 (pet) dana od dana primitka ovog rješenja plati administrativnu pristojbu u iznosu od 2.000,00 kuna u korist državnog proračuna i naknadu u iznosu od 20.000,00 kuna u korist žiro-računa Hrvatske agencije za nadzor financijskih usluga.

5) Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je u predmetu klase: 451-04/09-13/119 provela nadzor nad stjecanjem i otpuštanjem dionica društva Jadrankamen d.d. Pučišća (dalje: Ciljno društvo), u okviru kojega je izvršila uvid u podatke iz predmeta koji su se, pod klasama: 450-08/02-01/794 i UP/I-041-02/02-01/130, vodili u Komisiji za vrijednosne papire Republike Hrvatske (prednik Agencije).

Uvidom u navedene predmete, utvrđeno je da je društvo Orbis holding d.o.o. Zagreb, dana 21. listopada 2002. godine, Ugovorom o prodaji i prijenosu dionica steklo 3.103 redovne dionice Ciljnog društva, o čemu je dana 29. listopada 2002. godine obavijestilo Komisiju za vrijednosne papire Republike Hrvatske. Kako je društvo Orbis holding d.o.o. od ranije imalo 43.250 redovnih dionica Ciljnog društva, to je ovim stjecanjem držalo ukupno 46.353 redovne dionice Ciljnog društva.

Odredbe Zakona o preuzimanju dioničkih društava (»Narodne novine« br. 84/02, 87/02, 120/02 i 02/07), koji je bio na snazi u vrijeme opisanog stjecanja dionica, odnosile su se na Ciljno društvo budući da se isto smatralo javnim dioničkim društvom u smislu članka 114. stavak 1. točka 2. Zakona o tržištu vrijednosnih papira (»Narodne novine« br. 84/02 i 138/06). Pritom napominjemo da se i odredbe »novog« Zakona o preuzimanju dioničkih društava (»Narodne novine« br. 109/07 i 36/09, dalje: ZPDD) primjenjuju na Ciljno društvo, i to temeljem oba kriterija predviđena u članku 2. stavak 1. točka 1. podtočka a) ZPDD-a, jer je Ciljno društvo – dioničko društvo sa sjedištem u Republici Hrvatskoj:

– čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« br. 88/08, 146/08 i 74/09), i

– koje ima više od 100 dioničara i čiji temeljni kapital iznosi najmanje 30.000.000,00 kuna, pri čemu se smatra da više od 100 dioničara ima ono dioničko društvo koje je zadnjeg dana u tri uzastopna mjeseca imalo više od 100 dioničara, kako je to propisano stavkom 2. istog članka ZPDD-a.

Uvidom u javno dostupne podatke Zagrebačke burze d.d. Zagreb, Središnjeg klirinškog depozitarnog društva d.d. Zagreb, Javne informacijske knjižnice (JIK) i Sudskog registra Trgovačkog suda u Splitu, utvrđeno je da su dionice Ciljnog društva od srpnja 2003. godine neprekidno uvrštene na uređeno tržište u Republici Hrvatskoj (na Kotaciju javnih dioničkih društava odnosno na Redovito tržište Zagrebačke burze d.d. Zagreb), te da Ciljno društvo neprekidno ima više od 100 dioničara, a temeljni kapital mu iznosi 80.412.100,00 kn i podijeljen je na ukupno 217.330 dionica pojedinačne nominalne vrijednosti 370,00 kn.

Odredbom članka 4. stavak 1. tada važećeg Zakona o preuzimanju dioničkih društava, propisano je da je ponudu za preuzimanje obvezna objaviti osoba koja stekne dionice izdavatelja kojima, zajedno s dionicama koje već ima, prelazi prag od 25% od ukupnog broja glasova koje daju dionice izdavatelja s pravom glasa. Sukladno odredbi članka 2. točka 5. istog Zakona, dionicama s pravom glasa ne smatraju se vlastite dionice.

Uvidom u podatke iz depozitorija Središnjeg klirinškog depozitarnog društva d.d. Zagreb (u predmetu klase: UP/I-041-02/02-01/130), utvrđeno je da je na dan 21. listopada 2002. godine Ciljno društvo držalo 21.733 vlastite dionice. Osim toga, a sukladno odredbi članka 237. Zakona o trgovačkim društvima (»Narodne novine« br. 111/93 i dalje), vlastitim dionicama se smatraju i dionice koje drži ovisno društvo odnosno društvo u kome Ciljno društvo ima većinski udio, slijedom čega se vlastitim dionicama Ciljnog društva smatraju i 19.434 dionice koje je na dan 21. listopada 2002. godine držalo njemu ovisno društvo – Modna kuća Uzor d.d. Split. Naime, prema izvodu iz Knjige dionica društva Modna kuća Uzor d.d. Split sa stanjem na dan 21. listopada 2002. godine, Ciljno društvo u istome ima većinski udio, konkretno drži 88.161 dionicu od ukupno 94.630 dionica, dakle udjel od 93,16%. Dakle, na dan 21. listopada 2002. godine ukupno se 41.167 dionica Ciljnog društva ne smatraju dionicama s pravom glasa, dok preostalih 176.163 dionice Ciljnog društva daju pravo glasa.

Slijedom izloženog, ukupno 46.353 redovne dionice Ciljnog društva koje društvo Orbis holding d.o.o. Zagreb drži na dan 21. listopada 2002. godine, daje pravo na 26,31% od ukupnog broja glasova koje daju dionice s pravom glasa Ciljnog društva, čime je prijeđen prag od 25%, te je za društvo Orbis holding d.o.o. Zagreb nastala obveza objavljivanja ponude za preuzimanje Ciljnog društva.

S obzirom na utvrđeno, a sukladno odredbama članka 30. stavak 1. i članka 52. Zakona o općem upravnom postupku (»Narodne novine« br. 47/09), Agencija je pozvala društvo Orbis holding d.o.o. Zagreb, kao stranku u ovom upravnom postupku, na očitovanje o svim činjenicama i okolnostima utvrđenima tijekom postupka, koje su bitne za rješavanje ove upravne stvari. Društvo Orbis holding d.o.o. Zagreb je zatražilo produženje roka za očitovanje, međutim, Agencija nije udovoljila tom traženju budući da je pri određivanju roka za očitovanje uzeto u obzir da je činjenično stanje u ovom predmetu utvrđeno na temelju službenih podataka kojima raspolaže Agencija, kao i da odugovlačenje postupka nije u javnom interesu zaštite manjinskih dioničara Ciljnog društva.

Dana 12. ožujka 2010. godine u Agenciji je zaprimljeno očitovanje društva Orbis holding d.o.o. Zagreb, u kojem se u bitnome ističe da je u kratkom roku nakon 21. listopada 2002. godine izmijenjena vlasnička struktura Ciljnog društva, budući da je u prosincu 2002. godine Ciljno društvo prodalo 21.733 vlastite dionice, uslijed čega je društvo Orbis holding d.o.o. Zagreb raspolagalo s 23,42% od ukupnog broja glasova koje daju dionice s pravom glasa Ciljnog društva, stoga da za društvo Orbis holding d.o.o. Zagreb ne postoji obveza objavljivanja ponude za preuzimanje Ciljnog društva.

Međutim, ovaj argument društva Orbis holding d.o.o. Zagreb nema zakonskog uporišta, niti je od utjecaja na postojanje obveze objavljivanja ponude za preuzimanje u konkretnom slučaju. Naime, obveza objavljivanja ponude za preuzimanje nastala je danom sklapanja Ugovora o prodaji i prijenosu dionica – dana 21. listopada 2002. godine, a naknadne promjene vlasničke strukture Ciljnog društva, pa čak ni eventualno otpuštanje dionica od strane društva Orbis holding d.o.o. Zagreb, nisu od utjecaja na nastalu obvezu, niti su ZPDD-om predviđene kao iznimke od obveze objavljivanja ponude za preuzimanje.

Slijedom svega izloženog, Agencija je nedvojbeno utvrdila da je za društvo Orbis holding d.o.o. Zagreb, dana 21. listopada 2002. godine, nastala obveza objavljivanja ponude za preuzimanje Ciljnog društva, koju obvezu društvo Orbis holding d.o.o. Zagreb do danas nije ispunilo. Sukladno odredbi članka 61. stavak 2. ZPDD-a, osobe kojima je obveza objavljivanja ponude za preuzimanje nastala prije stupanja na snagu ZPDD-a (1. studenog 2007. godine), ali koje do dana stupanja na snagu istoga nisu podnijele zahtjev za odobrenje objavljivanja ponude za preuzimanje, dužne su nastalu obvezu izvršiti sukladno odredbama ZPDD-a.

Odredbom članka 48. stavak 1. ZPDD-a propisano je da će Agencija, kada utvrdi nepravilnosti i/ili nezakonitosti, rješenjem naložiti poduzimanje radnji koje pridonose uspostavljanju zakonitosti, a stavkom 3. točka 1. istog članka propisano je da će Agencija tada utvrditi postojanje obveze objavljivanja ponude za preuzimanje i naložiti poduzimanje radnji radi objavljivanja ponude za preuzimanje. Slijedom navedenog, riješeno je kao u točki 1) i 2) izreke ovog rješenja.

Odredbama članka 13. stavak 3. točka 1. i članka 61. stavak 3. ZPDD-a propisano je da ponuditelj i osobe koje s njim djeluju zajednički ne mogu ostvariti pravo glasa iz svih stečenih dionica ciljnog društva kada, nakon nastupanja obveze objavljivanja ponude za preuzimanje, u zakonskom roku ne podnesu zahtjev za odobrenje objavljivanja iste.

Kako je odredbom članka 49. ZPDD-a propisano da, ukoliko ponuditelj ne objavi ponudu za preuzimanje pod uvjetima i na način iz ZPDD-a, svaki dioničar ciljnog društva može putem mjesno nadležnog trgovačkog suda zahtijevati obvezno sklapanje ugovora o prodaji dionica, pod uvjetima pod kojima je morala biti objavljena ponuda za preuzimanje, to je Agencija naložila Ciljnom društvu da u roku od 15 dana ovo rješenje dostavi svim dioničarima.

Sukladno odredbama članka 3. stavak 4. i članka 4. stavak 1. točka 3. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (Narodne novine br. 155/09), društvo Orbis holding d.o.o. Zagreb je obvezno u roku od 5 dana platiti administrativnu pristojbu i naknadu zbog utvrđivanja nezakonitosti i nepravilnosti i izricanja nadzornih mjera iz članka 48. ZPDD-a.

Na temelju odredbe članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-10/3

Urbroj: 326-321-10-6

Zagreb, 18. ožujka 2010.

Član Uprave
Željko Kopčić, v. r.

Rješenje, NN 40/2010-1041